পৌণ্ড্রক্ষত্রিয়

পৌন্ড্রক্ষত্রিয় বা পোদ হচ্ছে ভারতীয় উপমহাদেশের বঙ্গ অঞ্চল থেকে উদ্ভূত একটি অবর্ণ বাঙালি হিন্দু  সম্প্রদায়।

ইতিহাস 
মহাভারতের দিগ্বিজয় শাখায় তাদের আবাস রূপে মুঙ্গেরের পূর্বদিক এবং কোশীর তট (অন্য নাম সপ্তকোশী নদী) শাসনকারী যুবরাজের সাথে তাদের সম্পর্ক ছিল বলে উল্লেখ করা হয়েছে। গুপ্ত শাসনকালে উৎকীর্ণ লিপি বা তাম্রশাসন এবং প্রাচীন চীনা লেখকরা পুণ্ড্রবর্ধনকে উত্তরবঙ্গ পুণ্ড্র সম্প্রদায়ের আবাসভূমি রূপে উল্লেখ করে। পুণ্ড্রদের আবাসস্থলই পুণ্ড্রবর্ধন নামে খ্যাত হয়েছিল। পৌন্ড্রক্ষত্রিয়রা  অনেকের মতে  অনার্য একটি সম্প্রদায়।  বর্তমানে অবিভক্ত বাংলার প্রায় সর্বত্র এই সম্প্রদায় বসবাস করেন। পরবর্তীতে তারা ব্রাত্য ক্ষত্রিয়তে পরিণত হয়।

মধ্যযুগীয় বাংলা

বাংলার বর্ণ ব্যবস্থার প্রাচীনতম দলিল বৃহদ্ধর্ম উপপুরাণে (আনুমানিক ১৩শ শতাব্দী) পোদদের কোনও উল্লেখ পাওয়া যায় না। ব্রহ্মবৈবর্ত পুরাণ, যেটি আনুমানিক ১৪/১৫শ শতাব্দীর খুব শেষের দিকের বাংলা সংস্করণের জন্য বিখ্যাত, সেটিতে "পৌণ্ড্রক" নামক সম্প্রদায়কে বৈশ্য পিতা এবং সুড়িনী মায়ের সন্তান বলে উল্লেখ করা হয়েছে।  তবে এই গোষ্ঠীদ্বয় সংযুক্ত কিনা তা অজানা। মধ্যযুগীয় স্থানীয় সাহিত্যে এর উল্লেখ খুব কম পাওয়া যায়।

ঔপনিবেশিক বাংলা
১৮৯১ সালে বর্ণ জরিপে, হারবার্ট হোপ রিসলি পোদদের চণ্ডালদের একটি শাখা হিসেবে নথিভুক্ত করেছিলেন ; তারা ব্রাহ্মণদের পাশাপাশি নবশাখদের দ্বারাও অস্পৃশ্যতার শিকার ছিল। পেশাগত দিক থেকে বেশিরভাগই ছিলেন কৃষক, যদিও তাদের কেউ কেউ ব্যবসায়ী, এমনকি জমিদারও হয়েছিলেন।

ঊনবিংশ শতাব্দীর শেষের দিকে, পোদ সম্প্রদায়ের দুই প্রভাবশালী সদস্য - বেণীমাধব হালদার এবং শ্রীমন্ত নস্কর - বর্ণের ইতিহাসের অসংখ্য গ্রন্থ রচনা করেছিলেন, যা সেই সময়ের একটি সাধারণ বৈশিষ্ট্য ছিল। ব্রাহ্মণ্য সাহিত্যের বিভিন্ন পরিসরে উল্লেখিত প্রাচীন "পৌণ্ড্র" নামটি উল্লেখ করে যুক্তিতর্কের মাধ্যমে তারা পোদদের ক্ষত্রিয় হিসেবে প্রতিষ্ঠা করার চেষ্টা করেছিলেন, যার ফলে তাদের অস্পৃশ্যতার কলঙ্ক কিছুটা দূর হয়েছিল। এটিকে তাদের আত্মসম্মান আন্দোলন হিসেবেও ব্যাখ্যা করা যেতে পারে। সেই সময় সমস্ত পোদদের ক্ষত্রিয় আচার-অনুষ্ঠান অনুসরণ করার দাবিও করা হয়েছিল। ১৯০১ সালে বেণীমাধব হালদার পোদদের নিয়ে একটি প্যান-বেঙ্গল সম্মেলন আয়োজন করেন, যেখানে সরকারের দ্বারা বর্ণটির নাম পুনরায় "পৌণ্ড্র" রাখার সিদ্ধান্ত নেওয়া হয়। বিখ্যাত আইনজীবী এবং পোদ সম্প্রদায়ের প্রথম বিশ্ববিদ্যালয় স্নাতক রাইচরণ সর্দারের নেতৃত্বে আরও আন্দোলন শুরু হয়।

সমসাময়িক বাংলা

একবিংশ শতাব্দীর বাংলায় পৌণ্ড্ররা বর্ণবাদী বৈষম্যের শিকার হয়েছে। বর্তমানে ভারতবর্ষের পশ্চিমবঙ্গে তারা একটি তফসিলি সম্প্রদায়। পূর্ব পাকিস্তান থেকে বাস্তুচ্যুত বাঙালি হিন্দু সম্প্রদায়ের এই লোকদেরকে পশ্চিমবঙ্গ রাজ্যে তফশিলি জাতি হিসাবে মর্যাদা দেওয়া হয়েছে। তারা বৃহত্তর বাঙালি সমাজে পৌণ্ড্রক্ষত্রিয় আত্মপরিচয় ঘোষণা করে নিজেদের একটি আত্ম-সম্মানের বোধ তৈরি করেছিল। ২০০১ সালে পশ্চিমবঙ্গে এদের জনসংখ্যা ২,২১৬,৫১৩ জন ছিল। জনগণনা অনুসারে, ০-৬ বয়সের মধ্যে লিঙ্গ অনুপাত মেয়েদের ক্ষেত্রে জাতীয় গড়ের নিচে ছিল। বর্তমানে তাদের শিক্ষার হার ৭২.১ শতাংশ, পুরুষদের ৮৩.৫ এবং মহিলাদের ৫৯.৯ শতাংশ। ধর্মের দিক থেকে তারা সকলে হিন্দু ধর্মাবলম্বী। তাদের প্রধান উপগোষ্ঠীগুলি হল চাষী, মেছো, তাঁতি এবং ধামনা। গোষ্ঠীগুলির মধ্যে পার্থক্যের জন্য মনে হয় যে পেশাগুলির মধ্যে এর উৎস রয়েছে। এদেরকে ধুলাপুরে, বাজিতপুরে, বারুনি, মেদিনীপুর এবং সাদপুরেতে ভাগ করা হয়েছে। এগুলি কয়েকটি জনগোষ্ঠীতে বিভক্ত। পৌন্ড্রক্ষত্রিয়দের অনেক সময় পোদ বলা হয় যা সাধারণত পৌন্ড্র সম্প্রদায়ের বাঙ্গালীদের জন্য অবমাননাকর শব্দ হিসাবে ব্যবহৃত হয়। সম্ভবত তারা বঙ্গীয় আদিবাসী বংশোদ্ভূত। ১৯১১ সালে, ৫ থেকে ১১ বছর বয়সী মেয়েদের মধ্যে, ৩৫.৭% বিবাহিত বা বিধবা হয়েছিল। ১৯১১ সালের আদমশুমারিতে তারা কমপক্ষে ৫ লক্ষেরও বেশি  ছিলেন, অনেকে ছিলেন কৃষক বা মৎস্যজীবী। 
১৯০১ সালের পরিসংখ্যান অনুযায়ী এই গোষ্ঠীর জনসংখ্যা ৪,৬৪,৭৩৬; ১৯১১ সালে ৫,৩৬,৫৬৮; ১৯২১ সালে ৫,৮৮,৩৯৪ এবং ১৯৩১ সালে ৬,৬৭,৭৩১ ছিল।

কলকাতা মেট্রোপলিটন অঞ্চলের পরোক্ষ অর্থনীতিতে এই গোষ্ঠীর একটি গুরুত্বপূর্ণ প্রভাব রয়েছে।

১৮৭২ সালের ভারতের জনবিবরণীতে প্রথম এই জনগোষ্ঠীকে ‘পোদ’ হিসাবে উল্লেখ করা হয়েছিল। পৌন্ড্রক্ষত্রিয় জনসমষ্টির আন্দোলনের পরিপ্রেক্ষিতে ১৯২১ সালের জনবিবরণীতে ‘পোদ’ শব্দের পাশে বন্ধনীতে ‘পৌন্ড্র’ লেখা হলেও ১৯৩১ সালে এর ব্যতিক্রম ঘটে। ১৯৩৮ সালের ৬ মে তৎকালীন ভারতের বঙ্গীয় সরকারের সচিব একটি পত্রে পতিরাম রায় এমএলএকে অবহিত করেন যে, সামাজিকভাবে এই জনগোষ্ঠীকে ‘পৌন্ড্রক্ষত্রিয়’ নামে অভিহিত করা হবে। এরপর ১৯৩৯ সালের ১৪ ডিসেম্বর বঙ্গীয় ব্যবস্থাপক সভায় ৭৬ নং তারকা চিহ্নিত স্থানে পতিরাম রায় এই জাতির ‘পৌন্ড্রক্ষত্রিয়’ নাম দাবি করায় তা গ্রহণযোগ্য হয়।

কোনো কোনো পণ্ডিত মনে করেন যে পৌন্ড্রক্ষত্রিয় এবং আরও অনেক বর্ণ মিলে নমঃশুদ্র জাতির উদ্ভব হয়েছে। নমঃশুদ্র, মাহিষ্য এবং পৌন্ড্রক্ষত্রিয়দের নৈকট্য দেখে মনে হয় যে, এরা সবাই একই বৈশিষ্ট্যের মানুষ। নৃতাত্ত্বিক বিচারে, এরা কেউ বিস্তৃত-শির নয়, সবাই নাতিদীর্ঘ বা মাঝারি আকারের।

পৌন্ড্রক্ষত্রিয় জনগোষ্ঠীদের অনেক বর্ণ‌বাদী নিম্ন বর্ণের বললে পৌন্ড্রক্ষত্রিয়রা নিজেদের ক্ষত্রিয় বলে পরিচয় দেয় ও ব্রাহ্মণ্য মূল্যবোধ, উপবীত ধারণ, দ্বাদশাহাশৌচ ইত্যাদি করছে। তারা নিজেদের দাবি প্রতিষ্ঠায় দীর্ঘদিন সামাজিক আন্দোলন করেছে।

তথ্যসূত্র

বহিঃসংযোগ

পশ্চিমবঙ্গের তফসিলি জাতি